תיכון הימלפרב

מבנה בית הספר

אבן פינה לבית הספר הונח בנובמבר 1963, במעמד שר החינוך, אבא אבן (ניתן לצפות בתמונות מהאירוע כאן.)
את מבנה בית הספר תכננו האדריכלים שולמית נדלר, מיכאל נדלר ושמואל ביקסון. עם המעבר למבנה החדש בשנת 1968 הוסב שמו של המוסד שנקרא מעתה על-שם פאול הימלפרב, נדבן אמריקני שתרם להקמת המבנה החדש.
בשנת הלימודים תשע"ח נחנך מבנה נוסף לבית הספר עקב הגידול במספר התלמידים בבית הספר.

דרכו החינוכית של בית-הספר

בית-הספר הימלפרב חרת על דגלו את דבריו של מייסד בית המדרש למורים 'מזרחי', הרב אליעזר מאיר ליפשיץ, במאמרו על החינוך לתפיסת 'תנועת המזרחי': "איזוהי פרשה קטנה שכל גופי תורה תלויין בה? 'בכל דרכיך דעהו והוא יישר אורחותיך' (ספר משלי, פרק ג', פסוק ו')."
בית-הספר מחנך לחיבור התורה והחיים ברוחן של אסכולת תורה עם דרך ארץ - לשילוב תורה עם מדע והשכלה, תרבות כללית ויצירה; תנועת בני-עקיבא - לשילוב תורה בחיי עשייה, עמל ותיקון חברתי; ותנועת הציונות הדתית - לשילוב תורה ויישוב ארץ ישראל, וחיבור לעם ולמדינה.
בית-הספר מציב את סדרי העדיפויות של החינוך באופן שונה מזה של הישיבות התיכוניות. הוא אינו דוגל בחינוך פנימייתי ובגישה הסתגרותית, ורואה חשיבות גדולה בהשפעת הבית שבו הנער גדל על תהליך עיצוב דמותו. בנוסף, מעודד בית-הספר דיאלוג של תלמידיו עם עולם המחשבה המודרנית ככלל, והעולם הכללי-חילוני בפרט. לדוגמה, בית-הספר מקיים טקס שנתי לציון יום הזיכרון לרצח יצחק רבין במשותף עם בית הספר הכללי השכן - בויאר.
מבחינה דתית, דרכו של בית-הספר מושפעת ממשנותיהם של הרב קוק, המגיד ממזריטש - שתורתו מדגישה את הצורך בעשיית כל מעשה לשם שמיים ולאו דווקא את הלימוד והשינון, והרב שג"ר - שתלמידו הרב יהודה ברנדס ניהל בעבר את בית-הספר. בית-הספר פועל ברוח פלורליסטית, ואינו פוסל דעות רבות ומגוונות כל עוד הן יוצאות מתוך התורה; ולצד ערכים קולקטיביים, בית-הספר מחנך לאינדיבידואליות ולייחודיות אישית.
על אף שבעבר התבלט בית-הספר באחוז זכאות לתעודת בגרות מהגבוהים בארץ, הוא נמנע מלסנן מועמדים על סמך הישגיהם הלימודיים הקודמים בלבד, ודוגל באינטגרציה של תלמידים מכל פלחי האוכלוסייה.
בשנים האחרונות בית הספר מפגיש את תלמידיו עם עשרות אנשי רוח, שופטים, אנשי צבא, פוליטיקאים, רבנים ועוד במסגרת תוכנית "שיחת המנהל" מתוך רצון שיכירו את כל רובדי החברה הישראלית.

המקצועות המוגברים בבית הספר (מגמות)

בית הספר הימלפרב הוא אחד מבתי הספר עם המספר הרב ביותר של מקצועות מוגברים אותם ניתן ללמוד בתוך בית הספר בזמן יום הלימודים הרגיל, בתוך בית הספר והוא בית הספר הדתי עם המספר הרב ביותר של מגמות לימוד בכל רחבי מחוז ירושלים.
בחירת המקצועות המוגברים נעשית במהלך כיתה ט' והלימוד בהם נעשה לכל אורך התיכון (י'-י"ב). מרבית התלמידים בוחרים בשני מקצועות מוגברים על מנת שיוכלו למצות את מירב כישרונותיהם ונטיותיהם.

החינוך הגופני בבית הספר

שיעורי החינוך הגופני ונבחרות בית הספר מהווים חלק מרכזי מפעילות בית הספר וממורשתו.
בית הספר זכה בשנים האחרונות להישגים רבים בענפי ספורט רבים. נבחרת הכדורסל העפילה ארבע שנים ברציפות לגמר המחוזי (2013–2016) וזכתה פעם אחת בגמר המחוז. בשנת 2018 הנבחרת העפילה שוב לגמר המחוז. פעמיים נבחרת הכדורסל הצליחה להגיע לרבע גמר באליפות הארצית.
בשנת 2018 התשע"ח זכה בית הספר באליפות חמ"ד של הישיבות והתיכונים הדתיים כשגברו על ישיבת שדה יעקב.
בשנת 2019 זכתה הנבחרת בתואר שנה שנייה ברציפות, לאחר דרמה ענקית היא ניצחה 55–60 את הישיבה התיכונית גבעת שמואל.
נבחרות מרוצי שדה של בית הספר מהטובות בארץ וזכו מספר פעמים במקומות ראשונים באליפות הארצית. בבית הספר למדו ספורטאים רבים בכירים: בג'ודו נעם מלכיאור, בכדורסל שחקנים רבים, בהם צמד השחקנים למשפחת רבי, רועי ואחיה, למשפחת עירון, אורי ויה-לי, וכן שחקני הנוער של הפועל ירושלים הוד דנינו, ליעד גרינבלט, נועם אליאס, תומר דאר.
בריצה ארוכה: נועם צוריאלי, איתן זרביב. בקפיצות וריצה למרחקים קצרים ג'וש פיין, יאיר אוספנסקי, יעקב סובול.
מורים לחינוך גופני:אוריאל קוליוק, יוסי פרץ, גולדברג שלומי.
בית הספר משתתף באופן קבוע מדי שנה במרתון ירושלים לזכר בוגר בית הספר מתן שביט.

ספריה

ספריית בית הספר נחנכה באמצע שנות התשעים בנוכחות ראש העירייה, אהוד אולמרט. לכל אורך השנים הספרייה היוותה מקום ישיבה ולימוד לתלמידי בית הספר, וכן מקום לשיחות עם מורים וחברים.
בשנת תשע"ז, עברה ספריית בית הספר שיפוץ. מלבד חידוש פני הספרייה, הוחל ביצועו של פרויקט ששם לעצמו למטרה להעלות את כל ספרי הספרייה לקטלוג מקוון. יוזמה זו באה לאחר שנים שבהם לא הייתה הספרייה מונגשת לתלמידים ולצוות בית הספר, ותהליך איתור הספרים המבוקשים על ידם התנהל בצורה לקויה. את שירותי האתר מספקת חברת אגרון, וקטלוג כלל הספרים בספרייה נמשך כל העת. כיום פתוח האתר לכלל המשתמשים, והתלמידים יכולים לחפש בו באופן עצמאי ספרים ולאתרם בספרייה בשיטת ה'מדף הפתוח' (Open Shelf).
בצמוד לספריה נמצא "חדר נועם" לזכרו של בוגר בית הספר, סרן נועם כהן ז"ל והוא משמש כחדר מחשבים לטובת הלימודים של תלמידי בית הספר, בנוסף לחדר מחשבים גדול נוסף הנמצא בקומה התחתונה.